Nicolai Wammen (S), 2013-01-17:
Som statsministeren netop har været inde på, er EU et forpligtende samarbejde mellem selvstændige nationalstater.
Vi har et EU, som igennem sin historie har bidraget til at skabe fred og også vækst.
Det var også begrundelsen, da EU fik Nobels Fredspris for nylig.
Nu er det spørgsmålet om styrkelse af den økonomiske og monetære union, der har sat fornyet gang i overvejelserne om udviklingen af EU-samarbejdet og også om muligheden for fleksibilitet.
Spørgsmålet er, som statsministeren netop var inde på, hvordan Danmark skal stille sig i den situation. For regeringen er det vigtigt, at den nødvendige udvikling af EU ikke fører til kunstige skillelinjer mellem medlemsstaterne.
Vi samarbejder fleksibelt på kryds og tværs.
Nogle af os har en løsere tilknytning til dele af samarbejdet end andre, men som statsministeren lige har redegjort for det, har vi en fælles kerne: de fælles institutioner, de fælles værdier og de fælles politikker.
I debatten har medlemsstaterne forskellige udgangspunkter for deres overvejelser.
I den ene ende har vi en række eurolande, som har styrket deres samarbejde, og i den anden ende har vi et land som Storbritannien, der står uden for finanspagten.
Der er også en række af ikkeeurolande, som har besluttet at dele en del af det intensiverede samarbejde gennem finanspagten.
Betyder det så, at man i EU-sammenhæng bare sådan frit kan vælge og vrage mellem samarbejdsområderne, som om det var en buffet på en restaurant?
Nej, det ville være en farlig illusion.
EU er ikke et tag selv-bord, men en samlet pakke.
Det ville kunne have omfattende konsekvenser, f.eks. for det indre marked.
Et stort flertal i Folketinget har givet hinanden håndslag på, at det er en klar dansk interesse at engagere sig i et aktivt, stærkt EU.
Danmarks interesser og værdier varetages bedst gennem et forpligtende europæisk samarbejde.
Vores medlemskab af EU giver os den stærkeste platform for medindflydelse, når det gælder udviklingen af Europa.
Ved at bidrage og deltage konstruktivt skaber vi de bedste forudsætninger for at fremme danske interesser.
Derfor ønsker vi i regeringen et Danmark, der er så tæt på kernen som muligt i EU.
Det gælder økonomisk og politisk, når der skal indføres nye retningslinjer for det indre marked eller nye regler for energieffektivitet.
EU-medlemskabet giver os nogle store muligheder, og vi bør bruge dem offensivt.
Vi skal ikke som Danmark være skræmte og kun diskutere, hvad vi ikke vil være med til, men vi skal diskutere, hvor vi kan være med til at præge den europæiske udvikling – hvad der grundlæggende er i Danmarks interesse.
Derfor er det også vigtigt, at vi er en troværdig forhandlingspartner.
Danmark har løbende opbygget troværdighed i samarbejdet gennem konstruktivt engagement, og det vil sammen med den tillid, som Danmark bl.a. i kraft af sin ansvarlige økonomiske politik nyder, styrke vores muligheder for indflydelse.
Ved deltagelse i finanspagten demonstrerer Danmark i praksis, at vi er parate til at løfte vores del af ansvaret.
Vi har også i forbindelse med forhandlingerne om banktilsynet vist, at Danmark er på banen; vi søger indflydelse, og der bliver også lyttet.
Den aktive linje vil regeringen fortsætte.
Det vil bl.a. ske med udgangspunkt i den europapolitiske aftale, som vi kender det så godt gennem mange års dansk europapolitik.
Aftalen bygger på et bredt flertal i Folketinget og fungerer dermed som et godt værktøj til at garantere en bred forankring.
Men det gælder samtidig også den brede diskussion ude blandt danskerne.
Vi har et ansvar for, at EU ikke alene er noget, der bliver diskuteret i Bruxelles eller i Folketingssalen.
Vi må sikre, at vi er i aktiv diskussion og dialog med danskerne.
Jeg forsøger selv med min danmarksturné at bidrage til en løbende offentlig debat.
Det sidste halve år har jeg rejst rundt i landet fra Bornholm til Esbjerg, Brønderslev og Næstved for at tage EU-debatten direkte med danskerne.
Jeg har besøgt kantiner og klasseværelser og fået muligheden for at svare direkte på danskernes spørgsmål, håb og bekymringer og har haft mulighed for at lytte til, hvad danskerne gerne vil, når det gælder EU.
Debatten om Danmarks rolle i EU er vigtig.
Derfor ser jeg også frem til den høring, som Folketingets Europaudvalg vil afholde om den økonomiske krises konsekvenser for EU-samarbejdet og Danmarks placering i Europa.